Document ID: /roh_data/filtered/fineweb-2-filterrobots_roh.jsonl.gz/35931

Il moviment dal clima svizzer sa senta anc adina laschà en la merda da la politica ed ha perquai cumenzà ad elavurar in agen plan d'acziun. En quel duai vegnir demussà, co ina societad neutrala d'emissiuns pudess guardar ora e tge mesiras ch'ins sto prender persuenter. Da vart da la politica na saja betg d'enconuscher ina voluntad – dad elavurar mesiras per reducir las emissiuns da gas cun effect da serra fin il 2030 sin netto null, scriva il moviment.
Er in onn suenter las chaumas per il clima n'haja la politica anc betg in plan per la soluziun da la crisa dal clima. Ella disdeschia da proteger la populaziun dal collaps ecologic che smanatschia, ha il moviment communitgà.
Project participativ
En gruppas da lavur tar mintgamai divers temas sco mobilitad, industria ed agronomia duajan vegnir elvavuradas mesiras concretas. Per ils activists èsi impurtant ch'il plan d'acziun è in project participativ che stat avert a l'entira populaziun. Els envidan perquai tut las persunas da sa participar a l'elavuraziun dal plan d'acziun.
Ina gruppa da lavur duai sa cumponer dad experts ed expertas, activists dal clima sco er pertutgads directamain. Ord il sectur da la scienza sajan gia 60 persunas sa decleradas prontas da sustegnair il project.
Ord l'archiv:
RR novitads 11:00